die lewe na 40 | ek is nie bitter nie, net bitter realisties
Phalaenopsis – vir my dogters
November 18, 2017 November 18, 2017 / Andorize	/ 6 Comments
Blomme is eintlik so eenvoudig, maar hulle kan soveel vreugde besorg. My blomme laat my altyd beter en gelukkiger voel; hulle is die sonskyn, voedsel, en medisyne van my siel.
Ek het onlangs ‘n Phalaenopsis plant persent gekry. Met die eerste oogopslag het hierdie plant soveel herinneringe teruggebring aan vroeër jare toe my dogters nog in die huis was. Ek was gevul met heimwee, maar tegelykertyd ook met bewondering. Ek het gegaan en intensiewe navorsing gaan doen rondom die Phalaenopsis. As ek maar daai tyd die moeite gedoen het….
Anike was nog op laerskool toe sy eendag vir my vertel het van die Phalaenopsis blom. Sy was mal daaroor en wou ook graag een gehad het. So het ek ‘n paar plante gekoop en in amper elke vertrek een gesit. Die probleem was egter, ek kon dit nooit aan die lewe hou nie. Dit het bly doodgaan. Dan koop ek maar weer, en na ‘n ruk dan dooi dit weer. (Ek kon dan nie eers die goudvis aan die lewe hou nie, dié moes ek ook maar noodgedwonge in die toilet afspoel!)
Niks wou by my aan die lewe bly nie, so ek het na my dogters weg is, nog nie weer ‘n plant of dier aangeskaf nie. Tot onlangs. Terloops, ek weet nóú hoekom die plante (en die goudvis) dit nie gemaak het nie. Hulle was oorvoed, verkeerd versorg, en die toestande was nie vir hulle gunstig nie. Soos met my dogters, was ek hopeloos onkundig.
Ek het uitgevind dat die Phalaenopsis eintlik van die orgidee spesies is en oorspronklik van die tropiese dele van Asië afkomstig is; en dat dit ‘n baie belonende plant kan wees onder die regte groeitoestande. Nie veeleisend nie, hulle vereis bloot net die regte balans tussen humiditeit, temperatuur, water, lig, en beweging van lug. Het jy geweet dat daar sowat 60 van die Phalaenopsis orgidee spesies aangeteken is, maar wat al so breedvoerig gehybridiseerd (kruis-bestuif) is dat daar letterlik duisende soorte Phalaenopsis plante wêreldwyd is? ‘n Mens is nooit te oud om te leer nie!
So, hier is my Phalaenopsis, en soos my dogters is daar ‘n soort mistiek rondom hulle wat hulle uitsonder van ander. Hulle is elegant, uniek, en maklik om te versorg.
Ek hoop om hierdie keer ‘n pad te stap met die blom…. ter herinnering aan my pragtige blomme-dogters.
November 17, 2017 November 17, 2017 / Andorize	/ 1 Comment
November 8, 2017 / Andorize	/ 2 Comments
O, die liewe geduld!
November 4, 2017 / Andorize	/ 4 Comments
GEDULD. Nie een van my sterk punte nie. As jy in ‘n plek soos Postmasburg bly, moet jy baie geduld hê. Dis asof mense hier aan vertraagde reaksie ly. Veral die besighede. Mense is traag om jou te help. Party is sommer net moedswillig omdat jy blank is. Ek vat my kar in vir ‘n was. Tweede op die lys, dit behoort so ‘n uur, uur en ‘n half op die langste, te vat. Ek gaan eet solank ontbyt by Spur, maak ‘n draai by Jet en Shoprite, gee hulle genoeg tyd om klaar te maak. Wragtig, hulle druk 9 voertuie voor myne in! Ek het dit heeltemal verloor. Kry my geld terug en ry na die ander karwas toe. Vandag werk daar net drie mense in plaas van die 7 wat altyd hier is. Hier staan 3 karre, myne in die wash bay. ‘n Halfuur later besef die een hy moet nou seker myne ook begin was…. en hy was so laaaaaaaaank!! Dan eers na die dry bay toe vir binne se skoonmaak. Intussentyd voel dit vir my ek kan ‘n dosyn eiers in my alie gaarmaak! My hele dag is in sy glory in en ek is so geïrriteerd ek kan ‘n ystervark heel insluk. Kry net flippen lewe en maak klaar!!
Ek het nie tyd vir hierdie mentaliteit wat mense het en dink hulle hoef die minimum te doen, maar die wêreld skuld hulle alles nie. Hierdie slagoffer-mentaliteit en “ek is geregtig op….”-mentaliteit. Roer jou agterstewe, man, doen jou werk en maak iets van jouself soos die res van ons.
G’n wonder ek ontwikkel al hoe meer die neiging om net elke dag ‘n paar mense te verwurg nie!
Nie baie voorbeeldig van my nie, né.
November 4, 2017 November 4, 2017 / Andorize	/ 2 Comments
Môre is Sondag. Ek tree uit as orrelis by een van die twee gemeentes by wie ek die afgelope vier jaar uitgehelp het. “Alles het sy bepaalde uur, en vir elke saak onder die hemel is daar ‘n tyd.”(1) Die tyd het aangebreek vir my om die finale noot te laat klink. Kerktoe gaan elke Sondag is vir my ‘n belangrike saak, maar ek wil nie net kerk toe gaan om die getal vol te maak nie. Ek wil gaan omdat ek voedsel vir my siel nodig het. Die musiek is ‘n bysaak. Maar om Sondag na Sondag in ‘n plek te gaan sit waar my siel meer skade ly as goed, dan is dit ‘n teken dat dit tyd geword het om aan te beweeg. En dis nie science fiction nie. Elke verandering in ‘n mens se lewe begin met ‘n keuse dat jy óf iets gaan begin doen…. óf dat jy gaan ophou om iets te doen.
Ek het die afgelope tyd ‘n paar veranderinge gemaak, en dit was bloot ‘n kwessie van: vat net weer ‘n bietjie tyd en doen dinge vir jouself. Kry negatiewe mense en dinge van jou nek en rug af. Mense, veral, wat knaend negatief is of hulself met negatiwiteit omring sien nie die mooi en goed in die lewe raak nie. Aan die anderkant, as jy positief leef, begin jy daaglikse met meer positiewe situasies, geleenthede en mense te doen.
Buiten om af te skaal van die orrelspeel, het ek nog ‘n positiewe verandering in my leefstyl gemaak, naamlik om soggens vroeër op te staan en gim toe te gaan voor werk. Ek is nou amper vyf jaar in Postmasburg, en ek het 5 jaar laas geoefen. Dit doen my nie net fisies goed om te oefen nie, maar dit gee my ook ‘n doel; ‘n dryfkrag; dit leer my dissipline. ‘n Mens voel net soveel beter oor jouself as jy oefen en jou brein skei daai happy hormoon (endorfiene) af. Dis die beste anti-depressant op my lys van anti-depressante!
Nog iets waaraan ek verander is my ondersteuningsnetwerk. Ek elimineer mense wat nie goed is vir my gemoed nie, en fokus eerder op diegene wat addisionele voordele verskaf soos byvoorbeeld geestelike en morele ondersteuning. Al verkeerd ek nie noodwendig sosiaal met hulle nie, is dit nog steeds beter as om my op te hou met mense wat my meer frustrasies besorg as enige iets anders.
Elimineer ook die minder belangrike dinge. Ek begin nou te fokus op dit wat vir MY belangrik is. Nie op dit wat ander mense dink belangrik is nie. Dit gebeur dikwels dat ons te veel hooi op ons vurke laai, en OORlaai. Dan eindig ons op om dinge te doen wat nutteloos en futiel is, omdat ons toegelaat het dat daar te veel jakkalse in ons wingerde ingesluip het…. en gewoonlik gaan dit om ander mense tevrede te stel.
Ek probeer om ook nie meer reusetreë vorentoe te gee nie. BABATREETJIES. Dis die geheim. Want dit gebeur dikwels dat wanneer ‘n mens na die groter prentjie kyk, dan raak jy oorweldig. So, breek net die groter prentjie af tot sistematiese, haalbare doelwitte. Dit sal jou rede gee om elke dag breed te glimlag!
Die punt is, elke positiewe verandering kring uit en maak sy eie kettingreaksie. Een verandering op ‘n slag en jy sal verbaas wees hoe jou lewe oor ‘n week, of ‘n maand, of ‘n jaar lyk. Maak skoon dit wat jy NIE wil hê nie. Moenie wag vir iemand anders om iets te doen nie; doen dit self en neem die eerste stap na ‘n positiewe leefstyl. Verander wat jy kan verander. Aanvaar wat jy nie kan verander nie. Verwyder jouself van die onaanvaarbare. Jy sal nooit uit daardie groef in jou lewe kom as jy nie die besluit neem dat dit nie is waar jy wil wees nie.
NS: O ja, en die kleur van November is goud+geel….
October 25, 2017 / Andorize	/ Leave a comment
die dinge wat ons doen
October 8, 2017 October 8, 2017 / Andorize	/ 5 Comments
Ek wonder soms, hoekom doen ek sekere dinge. Hoekom werk ek. Hoekom is ek ‘n orrelis. Hoekom skryf ek. Want partykeer voel dit so leeg en futiel en eentonig; dit voel of ek niks daardeur bereik nie en of dit maar net nog dinge is wat ek doen….
…. dinge wat ek nie hoef te doen nie, maar ek doen dit in elk geval….
Ons besef nie altyd die opofferinge wat ons maak in die dinge wat ons doen nie. Dit voel nie soos opofferinge nie ,want ons besef nie dat ons eintlik dinge doen volgens die vermoëns en gawes en talente wat aan ons gegee is nie.
Hetsy ons iets doen vir ‘n lewe, vir ‘n medemens, vir kollegas, vir behoeftiges, vir onsself…. Dit is nooit onbelangrik nie, want dit is waarvoor God ons gemaak het en hoe Hy ons gebruik. Ons IS meer, en ons DOEN meer , en dit beteken meer as wat ons dink.
Ons is GEROEP om te doen, en te dien in wat ons doen.
Vir die moedelose moet daar liefde wees
September 23, 2017 September 23, 2017 / Andorize	/ 1 Comment
Soms, as ‘n mens jou verdriet en ongeluk en onbarmhartige smart weeg, voel dit swaarder as al die sand van die see. Jy kan nie bid nie, jy het geen verwagtinge nie, jy voel net eenvoudig verpletter, hulpeloos in jouself. Jy kyk toe hoe geliefdes en vriende troueloos teenoor jou handel, hoe hul paaie kronkelend van jou af wegloop en heengaan. Jy bly alleen agter staan – beskaamd en teleurgesteld – want skielik is jy niks; uitgeloot soos ‘n weeskind en verhandel soos ‘n slaaf.
Dit is dán – wanneer jou siel soos ‘n opgedroogde spruit is, troebel en moedeloos – wanneer jy die liefde van God en van ware vriende ervaar; want “vir die moedelose moet daar liefde wees van die kant van sy vriend, ook al laat hy die vrees vir Almagtige vaar.”1
Dit is dán wanneer jy leer om te swyg en stil te raak sodat God jou kan onderrig; jou kan verlos van jou smarte, en jou red uit die hand van jou teëstanders; want “in die tyd van gloeihitte verdwyn hulle; as dit warm word, droog hulle op uit hul plek.”2
Op ons lewenspad, teen die opdraandes en steiltes, hoogtes en laagtes, doof ons lampe soms uit. Ons soek die foute in ander uit en kyk die waardes mis; ons raak so behep met ander se lewens dat ons nalaat om ons eie te meet.
But the right Christian mind will seek for what it loves, and draw out of all dens and curves, and it will believe in its being, often when it cannot see it; and so it will lie lovingly over the faults and rough places of the human heart, as the snow from heaven does over the hard broken mountain rocks. ~John Ruskin
(volgens Job 6; 1Job 6:14; 2Job 6:17)
Die realm van “e-lationships”
September 18, 2017 / Andorize	/ 4 Comments
Ek wil vandag skryf oor die realm van “e-lationships”….
E-lationship: verwys na twee persone wat mekaar leer ken via aanlyn korrespondensie.
My storie is kortweg as volg: Ek was ‘n paar jaar gelede betrokke by aanlyn korrespondensie en kletskamers, en het in baie slaggate getrap. Soos wat ek in en uit die virtuele sfeer beweeg het, het ek in die proses nie net besef dat dit uiters ekstreem is nie, maar ek het ook baie dinge uitgevind oor myself. Terloops, ek het ‘n ekstreme skok nodig gehad sodat ek tot my sinne kon kom. My advies vir e-lationshippers? Bly weg!! It is not what it seems.
E-lationships is ‘n aanlyn irritasie wat absoluut vlam gevat het. As dit kom by aanlyn afsprake, kan jy jou maar regmaak vir misleiding, leuens en bedrog. Jy kry nooit daaruit wat jy wil hê nie, en as jy tevrede is daarmee om onbepaald met iemand te korrespondeer wat nie van plan is om jou persoonlik te ontmoet nie, is jy besig om jou tyd te mors. Dit is nie die moeite werd nie. Hierdie sogenaamde “romantiese” interaksie – die ontmoeting van twee siele iewers in die kuberruim – skep ‘n valse illusie van liefde en intimiteit. As ‘n slagoffer daarvan weet ek waarvan ek praat, en omdat ek my vingers met aanlyn korrespondensie verbrand het, wil ek graag by mense wat hulleself aan dieselfde tendens blootstel, die volgende probeer tuisbring. Dit is waardevolle lewenslesse wat ek persoonlik op die harde manier geleer het, en ek moes ‘n duur prys betaal het vir my onkunde. ‘n Dwaas wandel altyd in duisternis.
Alles tevergeefs, sê die Prediker, alles tevergeefs, dit is alles tevergeefs! Ek het in my hart gesê: Nou ja, ek sal jou met vreugde op die proef stel; geniet dan die goeie! Maar kyk, ook dit was tevergeefs. (Pred. 1:2, 2:1)
Waak teen verveeldheid. “Luiheid laat in ‘n diep slaap val” (Spr. 19:15). Moenie dat verveeldheid jou bekruip en jou onkant vang nie want dis wat met my gebeur het (ek was ‘n enkelma en huisvrou op daardie stadium). As verveeldheid van jou besit neem en jy dink jy vind ‘n tydelike ontsnapping aanlyn, gaan jy skielik verveeld raak by die huis ook, verveeld met jou vriende, jou man, jou kinders, verveeld met alles. Glo my, die opwinding wat jy aanlyn kry is van korte duur. Dit raak maar net so vervelig, en boonop kos dit jou ‘n klomp geld en veroorsaak dit hope frustrasie.
Niemand is werklik wie hul sê hul is nie. Wanneer jy iemand aanlyn ontmoet, bou jy ‘n idee in jou kop van die persoon aan die ander kant. Jy bou vir jouself hierdie ideaal en dink by jouself: “Wow, waar was jy my hele lewe?” Dis ‘n vals hoop en nie realisties nie. Jy hoop op die goeie, maar op die ou end tref net onheil en donkerheid en ontnugtering jou – “Want alles wat in die wêreld is – die begeerlikheid van die vlees en die begeerlikheid van die oë en die grootsheid van die lewe – is nie uit die Vader nie, maar is uit die wêreld.” (1 Joh 2:16).
Virtuele flankering werk nie. “Laat niemand julle met ydel woorde verlei nie…” (Efes. 6:6). Jy dink dalk dat daar ‘n spesiale energie tussen jou en die ander persoon is, maar daar is nie. It is all brain, and no heart.
Jy raak oppervlakkig. Of dit nou in die werklike lewe of virtueel is, die eerste ding wat jy sien is hoe iemand lyk. In die werklike lewe sien jy hoe iemand optree, hoe hy of sy praat, reageer, ens. Jy sien belangrike kwaliteite en karaktertrekke raak wat daardie persoon individualiseer en uniek maak. As jy aanlyn iemand sien waarvan jy nie hou nie, dan kliek jy net delete sonder om twee keer te dink. Voorkoms raak die statistieke in jou virtuele wêreld wat jy voorheen nooit gebruik het om jou keuse te maak in wie jy belangstel nie. Ja, hierdie dinge vorm deel van ons besluitnemingsproses, maar aanlyn raak dit AL wat jy sien en waarin jy vaskyk, en jy laat geen ruimte om meer oopkop en objektief te wees nie. Pasop wat jy dink jy aanlyn gaan kry!! Salomo sê baie duidelik dat skoonheid net ‘n nietigheid is (Spr. 31:30).
Dis alles net ‘n spel. Daar is engelse spreekwoord wat sê: “Don’t hate the player, hate the game”. Dis presies wat ‘n e-lationship is: ‘n spel. Jy raak die speler, en die res is die spel. Ek het wel die spel gehaat maar dit het gemaak dat ek myself ook al meer en meer haat.
Jy eer nie jou beginsels nie. ‘n Mens verander baie vinnig om die beste speler in die spel te word. Jy hou ‘n bietjie van jouself terug, gee meer op ander vlakke, steek van jou beste karaktertrekke weg…. net om meer “begeerlik” te kan wees. Jy word wie jy dink jy veronderstel is om te wees, nie wie jy in werklikheid is nie. Jy tree meer gemaklik op, minder objektief, plaas die beste foto’s van jouself aanlyn. Jy filter jouself basies in elke denkbare opsig en vat dit wat jou uniek en spesiaal maak uit die totale som uit…. net sodat jy meer bemarkbaar kan wees. Glo my as ek sê: dit is nie sexy nie. Dit is nie romanties nie. Dit is nie interessant nie. Dit is oneerlik en pleinweg common. “Pas op dat niemand julle as ‘n buit wegvoer deur die wysbegeerte en nietige misleiding nie, volgens die oorlewering van die mense…” Kol 2:8)
Wat jy ervaar is nie ware geluk nie, al dink jy so. Wag maar totdat daar ‘n paar maande verbygaan. Jy dink jy is gelukkig maar in werklikheid is jy glad nie. Vir my was aanlyn afsprake en korrespondensie ‘n manier om te ontsnap van my eie lewe: die gevoel van mislukking as vrou en as ma. Dis maklik om te dink dat, wanneer jy iemand anders ontmoet, gaan al jou probleme soos mis voor die son verdwyn, maar die waarheid is: totdat jy nie in die spieël kyk en aan jouself begin werk nie, gaan jy nooit gelukkig wees nie. “Verlustig jou in die Here; dan sal Hy jou gee die begeertes van jou hart.” (Ps 37:4).
Jy raak obsessief. Om heeltyd te dink aan wie jy gaan ontmoet, die honderde gesprekke wat jy met honderde mense het…. probeer volhou daarmee? Dis sieldodend. Buitendien, wie in sy of haar normale denke is in staat om so baie afsprake te “juggle”? “Wat uit ‘n mens gaan, dit is wat jou onrein maak. Want uit jou binneste, uit jou hart, kom slegte gedagtes, soos onsedelikheid, diefstal, moord, huweliksontrou, gierigheid, slegte bedoelings, skelmstreke, ongedissiplineerdheid, jaloesie, vloekery, hoogmoed en dwaasheid. Al hierdie slegte dinge kom van binne af. Dit is wat jou voor God onrein maak.” (Mark 7:20-23).
Jy gaan nie ‘n ernstige verhouding so ontdek nie. Ek weet baie mense vir wie aanlyn afsprake suksesvol was, gaan nie saam met my stem nie, maar ek praat uit my eie ervaringsveld. Jy ontmoet persoon na persoon wat net eenvoudig nie belangstel in iets ernstigs nie. Hulle soek iets, maar beslis nie ‘n verhouding nie. Aandag, validasie, waardering, seks…. Maar nie ‘n ernstige verhouding nie. Hulle einddoel is om uiteindelik die spel te wen en te kry wat hulle wil hê. Niks meer nie. Daar is nooit twee wenners aan die einde van die spel nie, so hoekom wil jy deelneem aan iets as jy weet jy gaan verloor? Kies die betroubare pad (Ps 119:30).
Ek het uiteindelik op ‘n punt gekom het waar ek vir myself moes onderskei wat reg en wat goed is. Een van die beste dinge wat ek vir myself kon doen was om weg te breek van aanlyn afsprake en e-lationships. Vandag kan ek in alle eerlikheid sê dat ek ‘n stukkie van die vrede ontdek het wat alle verstand te bowe gaan – met, of sonder ‘n liefdeslewe.
Mag die Here jou ook help om jou lewe weer reg te kry sodat jy ‘n beter hoop op die toekoms het. Doen wat reg is. “Beplan alles wat waar, eerbaar, skoon, suiwer, lieflik en lofwaardig is.” (Fil 4:8).
September 10, 2017 / Andorize	/ 2 Comments
Vir die van julle wat die nuus oor Hurricane Irma volg, sal saam met my stem dat die gevolge van die storm verwoestend is. Dit het begin as ‘n vlak 5 storm, maar is ‘n kort rukkie gelede verklaar dat dit afgeneem het tot ‘n vlak 3. Nietemin, die verwoesting en skade wat Irma agterlaat, is enorm.
Florida in die VSA is vandag getref. Met winde van oor die 200 km/h wat die dood van talle mense tot gevolg het, het dele van Miami onder vloed gelaat en meer as ‘n miljoen sonder krag. Palmbome is ontwortel. Padtekens warrel soos veertjies deur die lug. Huise en karavane se dakke is afgeruk. En dit is nog nie eers die volle omgang van die storm nie. Kenners reken dis maar net die begin.
Rick Scott, Florida se goewerneur, het vandag in ‘n nuuskonferensie gesê: “People ask what they can do for us. Pray for us. We need volunteers, nurses. I hope everybody will pray for us. We can pray, that’s the biggest thing we can do.”
Die lewe is soms soos ‘n storm. Stormagtig, gooi ons heen en weer met winde van ongeluk, teëspoed, hartseer, kommer…. Daar is ‘n ou hallelujalied wat sê:
I bow in my grief today
Daar is Een wat nie net die storm op die see van Galilea kon stilmaak nie. Hy maak ook die storms in ons harte stil. Maar dis nie altyd maklik om te onthou dat daar Iemand is wat vrede en kalmte kan bring wanneer ons so hard heen en weer gegooi word dat dit vir ons voel ons kan nie meer bo bly nie. Soms probeer ons net die storms oorleef, en ons vergeet om die Een wat dit kan stilmaak, aan te roep.
Oh, be not dismayed
For I am thy God and will still give thee aid
I’ll strengthen thee, help thee
And cause thee to stand
Upheld by My righteous, omnipotent hand
Hy wat die mag het om aardse elemente tot kalmte te bring, het die mag om ons harte ook tot bedaring te bring en ‘n veilige skuilplek te bied.
Your trials may be many and great. Your cross may be very heavy. But the business of your soul is all conducted according to an everlasting covenant, ordered in all things and sure. All things are working together for your good. Your sorrows are only purifying your soul for glory; your bereavements are only fashioning you as a polished stone for the temple above, made without hands. From whatever quarter the storms blow, they only drive you nearer to heaven! Whatever weather you may go through it is only ripening you for the garner of God. Your best things are quite safe. ~JC Ryle
Andorize on Phalaenopsis – vir my…
travel460 on Phalaenopsis – vir my…
Hier "blok" Ek! on Phalaenopsis – vir my…